Bruselj, 5.4.2005

KOM(2005) 126 končno

Predlog

UREDBA SVETA

o uvedbi dokončne protidampinške dajatve na uvoz furfuralhediha s poreklom iz Ljudske republike Kitajske na osnovi pregleda zaradi izteka ukrepov na podlagi člena 11(2) Uredbe Sveta (ES) št. 384/96

(predložena s strani Komisije)

OBRAZLOŽITVENI MEMORANDUM

Komisija je 18. decembra 2003 začela pregled zaradi poteka veljavnosti protidampinških ukrepov v zvezi z uvozom furfuraldehida s poreklom iz Ljudske republike Kitajske, potem ko je od proizvajalca iz Skupnosti prejela zahtevo, v kateri je bilo navedeno, da bi se ob izteku veljavnosti teh ukrepov škodljivi damping verjetno nadaljeval ali ponovno pojavil.

Priloženi predlog za uredbo Sveta temelji na ugotovitvi, da bi se z razveljavitvijo ukrepov v zvezi z zadevno državo škodljivi damping verjetno nadaljeval, kar je potrdilo, da podaljšanje protidampinških ukrepov ni v nasprotju z interesom Skupnosti.

Zato se predlaga, da Svet sprejme priloženi predlog uredbe, s katero bi se obstoječe ukrepe podaljšalo.

Predlog

UREDBA SVETA

o uvedbi dokončne protidampinške dajatve na uvoz furfuralhediha s poreklom iz Ljudske republike Kitajske na osnovi pregleda zaradi izteka ukrepov na podlagi člena 11(2) Uredbe Sveta (ES) št. 384/96

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti[1] („osnovna uredba“) in zlasti člena 11(2) Uredbe,

ob upoštevanju predloga, ki ga je predložila Komisija, po posvetovanju s svetovalnim odborom,

ob upoštevanju naslednjega:

A. POSTOPEK

1. Veljavni ukrepi

(1) Januarja 1995 je Svet z Uredbo (ES) št. 95/95[2] uvedel dokončne protidampinške ukrepe v obliki posebne carinske dajatve na uvoz furfuraldehida s poreklom iz Ljudske republike Kitajske („LRK“). Posebna carinska dajatev znaša 352 EUR na tono. Na osnovi vmesnega pregleda, ki se je začel maja 1997 na zahtevo kitajskega izvoznika, so se ukrepi z Uredbo Sveta (EC) št. 2722/1999[3] ohranili za nadaljnja štiri leta.

2. Uvedba preiskave zaradi izteka ukrepov

(2) Po objavi obvestila o bližajočem se poteku veljavnosti protidampinških ukrepov za uvoz furfuraldehida s poreklom iz LRK[4] marca 2003 je Komisija 19. septembra 2003 prejela zahtevo po pregledu na podlagi člena 11(2) osnovne uredbe.

(3) Zahtevo je vložil Furfural Espanol SA („vlagatelj“), ki predstavlja pomemben delež celotne proizvodnje furfuraldehida v Skupnosti, v tem primeru več kot 25 %. Drugi proizvajalec v Skupnosti, Lenzing AG, je zahtevo podprl. Oba proizvajalca predstavljata 100 % proizvodnje furfuraldehida v Skupnosti. Zahteva je bila utemeljena s tem, da bi se zaradi izteka veljavnosti teh ukrepov damping in škoda za industrijo Skupnosti verjetno nadaljevala ali ponovno pojavila.

(4) Ker je po posvetovanju s svetovalnim odborom Komisija ugotovila, da obstajajo zadostni dokazi za pregled zaradi izteka ukrepov na podlagi člena 11(2) osnovne uredbe, je v Uradnem listu Evropske unije[5] objavila obvestilo o njegovem začetku.

3. Stranke, ki jih zadeva preiskava

(5) Komisija je o začetku preiskave uradno obvestila oblasti LRK, proizvajalce izvoznike v LRK, proizvajalce v predlagani analogni državi, Argentini, proizvajalce, uvoznike/trgovce in industrijske uporabnike v Skupnosti. Zainteresiranim strankam je bilo omogočeno, da v pisni obliki predstavijo svoja stališča in zaprosijo za zaslišanje v roku, določenem v obvestilu o začetku postopka.

(6) Vprašalniki so bili poslani vsem strankam, ki so bile uradno obveščene o začetku preiskave, in tistim, ki so to zahtevali v roku, določenem v obvestilu o začetku postopka.

(7) Odgovore na vprašalnik sta poslala oba proizvajalca v Skupnosti, en uvoznik/trgovec, en industrijski uporabnik in en proizvajalec v analogni državi, Argentini.

(8) Komisija je poiskala in preverila vse podatke, ki so se ji zdeli potrebni za ugotovitev verjetnosti nadaljevanja ali ponovnega pojava damping in škode za interes Skupnosti.V ta namen so bili izvedeni preveritveni obiski v naslednjih podjetjih:

(a) Proizvajalec v analogni državi

- Indunor SA, Buenos Aires, Argentina

(b) Proizvajalec v Skupnosti

- Furfural Espanol SA, Alcantarilla, Španija

(c) Neodvisni uvoznik

- International Furan Chemicals B.V., Rotterdam, Nizozemska

(9) Preiskava glede nadaljevanja ali ponovnega pojava dampinga in škode je potekala od 1. oktobra 2002 do 30. septembra 2003 („preiskovalno obdobje“ ali „PO“). Proučevanje trendov, ki so pomembni za oceno verjetnosti nadaljevanja ali ponovnega pojava škode, je potekalo od 1. januarja 2000 do konca PO („obravnavano obdobje“).

B. ZADEVNI IZDELEK IN PODOBNI IZDELEK

1. Zadevni izdelek

(10) Zadevni izdelek je isti kot pri prvotni preiskavi, tj. furfuraldehid s poreklom iz LRK, ki spada pod oznako KN 2932 12 00. Furfuraldehid je poznan tudi kot 2-furaldehid ali furfural.

(11) Furfuraldehid je svetlo rumena tekočina značilnega ostrega vonja, ki se pridobiva s predelavo različnih vrst kmetijskih odpadkov. Furfuraldehid ima dva glavna načina uporabe: kot izbrano topilo pri rafiniranju nafte za proizvodnjo mazalnih olj in kot surovina za predelavo v furfuril alkohol, ki se uporablja za izdelavo sintetične smole za livarske modele.

2. Podobni izdelek

(12) Tako kot prejšnje preiskave je tudi ta pokazala, da imajo furfuraldehid, izdelan v LRK in izvožen v Skupnost, furfuraldehid, izdelan in prodajan na domačem trgu analogne države Argentine, in furfuraldehid, izdelan in prodajan na ozemlju Skupnosti s strani proizvajalcev iz Skupnosti, enake fizikalne in kemične lastnosti in enaka osnovna načina uporabe. Zato se štejejo za podobne izdelke v smislu člena 1(4) osnovne Uredbe.

C. VERJETNOST NADALJEVANJA DAMPINGA

(13) V skladu s členom 11(2) osnovne uredbe je bil,o preverjeno, ali je damping trenutno prisoten in, če je tako, ali se bo zaradi izteka veljavnosti ukrepov nadaljeval.

1. Uvodne opombe

(14) Izmed štiriindvajsetih kitajskih proizvajalcev izvoznikov, ki jih navaja pritožba, ni nobeden sodeloval pri preiskavi, nobeno izmed teh podjetij pa tudi ni posredovala podatkov. Glede na to, da kitajski proizvajalci izvozniki niso sodelovali, so se morale ugotovitve o dampingu, ki so navedene spodaj, naslanjati na razpoložljiva dejstva, zlasti podatke Eurostata in podatke, predložene v zahtevi po pregledu. V tej zvezi je treba omeniti, da Eurostat prikazuje samo uvoz za aktivno oplemenitenje med PO.

2. Analogna država

(15) Ker je gospodarstvo LRK v tranziciji, je morala normalna vrednost temeljiti na podatkih iz ustrezne tretje države s tržnim gospodarstvom v skladu s členom 2(7)(a) osnovne uredbe.

(16) Kot pri prvotni preiskavi je bila v obvestilu o začetku pregleda kot analogna država za določitev normalne vrednosti predlagana Argentina. Po objavi obvestila o začetku ni prispela nobena pripomba v zvezi s predlagano analogno državo.

(17) Pri preiskavi je sodeloval eden izmed proizvajalcev furfuraldehida v Argentini, tako da je odgovoril na vprašalnik in privolil v preverjanje odgovorov na kraju samem. Preiskava je pokazala, da ima Argentina konkurenčni trg za furfuraldehid, pri čemer okrog 72 % trga oskrbujejo lokalni proizvajalci, ostalo pa je uvoz iz tretjih držav. Obseg proizvodnje v Argentini predstavlja več kot 60 % obsega kitajskega izvoza zadevnega izdelka v Skupnost za aktivno oplemenitenje. Argentinski trg se tako šteje kot dovolj reprezentativen za določitev normalne vrednosti za LRK.

(18) Tako kot pri prvotni preiskavi je bilo ugotovljeno, da Argentina predstavlja primerno analogno državo v skladu s členom 2(7)(a) osnovne uredbe.

3. Normalna vrednost

(19) Na podlagi člena 2(7)(a) osnovne uredbe je bila normalna vrednost določena na osnovi preverjenih informacij, prejetih od sodelujočega proizvajalca v analogni državi, tj. na podlagi cen, ki se plačujejo na domačem trgu Argentine nepovezanim kupcem, saj je bilo ugotovljeno, da je do teh prodaj prišlo v običajnem poteku trgovine.

(20) Posledično je bila normalna vrednost določena kot ponderirana prodajna cena za nepovezane kupce s strani sodelujočega proizvajalca v Argentini.

4. Izvozna cena

(21) Ker nobeden izmed kitajskih izvoznikov v Skupnost ni sodeloval pri preiskavi, so bile izvozne cene določene na osnovi razpoložljivih dejstev. Kot najprimernejša osnova so se izkazali podatki Eurostata v zvezi z uvozom zadevnega proizvoda v Skupnost. Čeprav je ta uvoz potekal po postopkih aktivnega oplemenitenja (kitajski furfuraldehid se je predelal v furfuril alkohol za izvoz), ni bilo razlogov za domnevo, da niso ustrezna osnova za določitev izvoznih cen. Poleg tega so preveritveni obiski pri sodelujočem uvozniku potrdili, da so podatki Eurostata skladni s preverjenimi podatki. Izvozna cena je bila tako določena na osnovi podatkov Eurostata o uvozu iz Kitajske za aktivno oplemenitenje.

5. Primerjava

(22) Za zagotovitev ustrezne primerjave med normalno vrednostjo in izvozno ceno ter v skladu s členom 2(10) osnovne uredbe se je izvedlo ustrezno nadomestilo z uskladitvijo razlik glede na določene razlike pri transportu in zavarovanju, ki so vplivale na cene in primerljivost cen.

6. Stopnja dampinga

(23) V skladu s členom 2(11) osnovne uredbe je bila stopnja dampinga določena na osnovi primerjave med ponderirano normalno vrednostjo in ponderirano izvozno ceno pri enaki stopnji trgovine. Ta primerjava je pokazala visoko stopnjo dampinga, ki je bila v PO višja od 62,6 % stopnje dampinga, ki sta jo ugotovila prvotna preiskava in prejšnji pregled.

7. Razvoj izvoza v primeru razveljavitve ukrepov

(a) Izvoz

(24) Preiskava je pokazala, da se je količina furfuraldehida, izvoženega iz LRK v Skupnost za aktivno oplemenitenje, od leta 2000 do OP občutno povečala (glej uvodno izjavo (33) spodaj). Če bi bili ukrepi razveljavljeni, je glede na občutno razliko v cenah furfuraldehida pri kitajskem proizvajalcu in proizvajalcu iz ES ter neizkoriščene zmogljivosti, ki so razvidne iz uvodne izjave (26) spodaj, mogoče pričakovati, da se bo izvoz iz LRK občutno povečal tudi izven postopka aktivnega oplemenitenja.

(b) Neizkoriščene zmogljivosti v LRK

(25) Ker je o kitajski industriji furfuraldehida razpoložljivih malo javnih podatkov, se naslednji zaključki opirajo pretežno na podatke iz zahteve po pregledu.

(26) Kot navaja zahteva po pregledu zaradi izteka ukrepa, kitajska proizvodnja furfuraldehida dosega okrog 180.000 ton letno, kar je več kot štirikrat več od celotne porabe furfuraldehida v Skupnosti. Kitajska naj bi imela 70 % stopnjo izkoriščenosti zmogljivosti, kar pomeni, da je v LRK letno neizkoriščenih okrog 50-60.000 ton zmogljivosti, tj. več kot je celotna poraba v Skupnosti. Po mnenju proizvajalcev v Skupnosti se kitajska proizvodnja stalno spreminja v skladu s potrebami. Tako so nekatere tovarne začasno zaprte in se nato ponovno odprejo, kadar je to potrebno. Trenutno naj bi delovalo več kot 80 tovarn, ki izdelujejo furfuraldehid, večinoma v severovzhodnem delu LRK.

(27) Zato velike proizvodne zmogljivosti, ki so na razpolago v LRK, in prilagodljivost glede ponovnega odpiranja tovarn nakazujejo, da lahko proizvajalci v primeru razveljavitve ukrepov hitro povečajo proizvodnjo in jo usmerijo na kateri koli izvozni trg, vključno s trgom Skupnosti.

(c) Izvoz za aktivno oplemenitenje

(28) Omeniti je treba, da je bil celoten izvoz zadevnega izdelka iz LRK v Skupnost v PO namenjen za aktivno oplemenitenje. Kitajski furfuraldehid je bil predelan v furfuril alkohol, ta pa se je izvozil. Upravičeno je torej domnevati, da bi razveljavitev ukrepov povzročila ponoven izvoz iz LRK v Skupnost izven postopka aktivnega oplemenitenja. Dodatni izvoz bi bil po vsej verjetnosti v veliki meri dampinški. Sedanje izvozne cene v okviru postopka aktivnega oplemenitenja seveda niso podvržene protidampinškim dajatvam, saj na tak izvoz ni dajatev. Proizvajalec v Skupnosti in kitajski izvozniki so si pri prodaji konkurirali, kot če ne bi bilo dajatev. Tako se lahko upravičeno domneva, da take cene nakazujejo bodoče ravni cen, če bodo ukrepi razveljavljeni. Poleg tega je treba omeniti, da so bile kitajske izvozne cene v okviru aktivnega oplemenitenja v PO za 44 % nižje od cen proizvajalcev v Skupnosti in tudi če ne bi bile nižje, bi bile še vedno dampinške.

8. Sklep v zvezi z verjetnostjo nadaljevanja dampinga

(29) Ker ima LRK veliko neizkoriščenih proizvodnih zmogljivosti in trenutno izvaža v Skupnost samo za aktivno oplemenitenje, je upravičeno pričakovati, da bodo v primeru razveljavitve ukrepov na trg Skupnosti usmerjene večje dodatne količine furfuraldehida.

(30) Preiskava je pokazala, da LRK še vedno izvaža po dampinških cenah in da je bila stopnja dampinga, ugotovljena v PO, celo višja od stopnje dampinga, ki je bila določena pri prejšnjem pregledu. Glede na okoliščine tega primera je upravičeno pričakovati, da se bo damping v bodoče nadaljeval.

D. OPREDELITEV INDUSTRIJE SKUPNOSTI

(31) Zadevni izdelek izdelujeta v Skupnosti dva proizvajalca. Poleg vlagatelja je tudi drugi proizvajalec v Skupnosti, Lenzing AG („drugi proizvajalec v Skupnosti“) podprl zahtevo po pregledu. V PO sta oba proizvajalca skupaj predstavljala 100 % proizvodnje furfuraldehida v Skupnosti. Obe podjetji sta odgovorili na vprašalnik in v celoti sodelovali pri preiskavi. Na tej osnovi oba proizvajalca v Skupnosti predstavljata industrijo Skupnosti v smislu členov 4(1) in 5(4) osnovne uredbe. Zaradi zaupnosti so podatki o uspešnosti industrije Skupnosti podani samo v indeksni obliki.

E. STANJE NA TRGU SKUPNOSTI

1. Poraba v Skupnosti

Tabela 1 Poraba v Skupnosti

2000 | 2001 | 2002 | PO |

Tone | 38 699 | 45 005 | 38 007 | 41 513 |

Indeks | 100 | 116 | 98 | 107 |

Letni trend | 16 | -16 | 9 |

(32) Poraba v Skupnosti je temeljila na skupnem obsegu prodaje v Skupnosti s strani industrije Skupnosti, uvoza iz LRK v okviru aktivnega oplemenitenja in uvoza iz drugih tretjih držav. Poraba furfuraldehida v Skupnosti se je občutno povečala med letoma 2000 in 2001. Leta 2002 je padla približno na raven iz leta 2000. Med letom 2000 in PO se je zvišala za 9 %. Gibanje porabe je povezano z dejstvom, da se furfuraldehid uporablja tudi za proizvodnjo furfuril alkohola. Proizvodnja in prodaja furfuril alkohola sta se leta 2001 povečali, leta 2002 pa sta občutno padli, zaradi česar je občutno padla tudi poraba furfuraldehida. V PO sta se prodaja in proizvodnja furfuril alkohola izboljšali, tako kot tudi poraba furfuraldehida.

2. Uvoz iz LRK

(a) Količina, tržni delež in cene

(33) Po podatkih Eurostata je uvoz iz LRK od leta 2001 potekal samo po postopkih aktivnega oplemenitenja. Ta praksa se je začela že leta 2000, ko je bilo okrog 75 % uvoza iz Kitajske namenjenega aktivnemu oplemenitenju. Obseg uvoza iz LRK se je v obravnavanem obdobju povečal s 3.198 ton na 5.167 ton, kar pomeni 61,6 % povečanje med letom 2000 in PO. Ugotovljeno je bilo, da je prodaja furfuril alkohola leta 2002 občutno padla. Vendar pa je v PO sledilo povečanje. Tržni delež uvoza iz Kitajske se je v obravnavanem obdobju povečal z 8,2 % na 12,4 %. Čeprav je mogoče nihanja pri uvozu furfuraldehida iz Kitajske do določene mere pripisati nihanjem pri proizvodnji furfuril alkohola, pa s tem ni mogoče razložiti ogromnega povečanja obsega uvoza, zlasti v PO, ter tržnega deleža. Povprečna cena uvoza izdelka iz Kitajske je padla s 648,68 EUR na tono leta 2000 na 508,65 EUR na tono v PO, kar pomeni 21,6 % znižanje v obravnavanem obdobju. Trend zniževanja cen je jasno opazen tudi ob primerjavi cen furfuraldehida na enoto pri kitajskih proizvajalcih in proizvajalcih v Skupnosti. Na začetku obravnavanega obdobja, leta 2000, so bile kitajske cene za 4,4 % nižje od cen proizvajalcev v Skupnosti. V PO so bile nižje za 44,1 % .

Tabela 2 Uvoz iz LRK v okviru aktivnega oplemenitenja

2000 | 2001 | 2002 | PO |

Obseg, v tonah | 3 198 | 4 143 | 2 450 | 5 167 |

Indeksno | 100 | 130 | 77 | 162 |

Tržni delež | 8,3 % | 9,2 % | 6,4 % | 12,4 % |

Cena, €/tono | 648,68 | 678,48 | 540,06 | 508,65 |

Indeksno | 100 | 104,6 | 83,3 | 78,4 |

3. ospodarske razmere v industriji Skupnosti

(a) Proizvodnja

Tabela 3 Proizvodnja v Skupnosti

2000 | 2001 | 2002 | PO |

Indeks | 100 | 94 | 87 | 85 |

Letni trend | -5,8 | -7,3 | -2,2 |

(34) Proizvodnja industrije Skupnosti se je v obravnavanem obdobju vsako leto zmanjšala, tako da je bila v PO za 15 % manjša kot leta 2000. Eden izmed proizvajalcev v Skupnosti je leta 2000 prenehal s proizvodnjo furfuraldehida v enem izmed svojih proizvodnih obratov.

(b) roizvodne zmogljivosti in izkoriščenost zmogljivosti

Tabela 4 Zmogljivosti v Skupnosti

2000 | 2001 | 2002 | PO |

Indeks | 100 | 104 | 100 | 99 |

Letni trend | 3,9 | -3,4 | -1,2 |

(35) Proizvodne zmogljivosti so se v obravnavanem obdobju rahlo zmanjšale, potem ko so se leta 2001 povečale za 3,9 % v primerjavi z letom 2000. Ustavitev proizvodnje furfuraldehida v enem izmed proizvodnih obratov leta 2000 se ne odraža v zgornjih številkah, saj podjetje ta obrat še vedno šteje za del svojih proizvodnih zmogljivosti; proizvodnjo je mogoče ponovno pričeti v kratkem času, če bo to potrebno.

Table 5 Izkoriščenost zmogljivosti

2000 | 2001 | 2002 | PO |

Indeks | 100 | 91 | 87 | 86 |

(36) Iz zgornje tabele je razvidno, da se je izkoriščenost zmogljivosti zmanjšala vsako leto obravnavanega obdobja, tako da je bila v PO za 14 % manjša kot leta 2000

(c) Prodaja v Skupnosti

Tabela 6 Obseg prodaje

2000 | 2001 | 2002 | PO |

Indeks | 100 | 96 | 87 | 87 |

Letni trend | -4,4 | -9,4 | 0,3 |

(37) Prodaja s strani industrije Skupnosti nepovezanim kupcem v Skupnosti je od leta 2000 do PO padla za 13 %. Padec je bil zlasti občuten med letoma 2000 in 2002, ko je industrija zvišala cene, da bi nadomestila močno povišane stroške surovin. V PO bi bilo ta trend mogoče ustaviti, saj je industrija Skupnosti znižala cene, da bi se izognila nadaljnjemu upadu obsega prodaje.

(d) Cene

Tabela 7 Prodajne cene industrije Skupnosti

2000 | 2001 | 2002 | PO |

Indeks | 100 | 127 | 135 | 134 |

Letni trend | 27,2 | 6,0 | -0,6 |

(38) Povprečne prodajne cene furfuraldehida so se zvišale za 35 % od leta 2000 do leta 2002, ko je industrija Skupnosti poskušala nadoknaditi močno zvišane stroške surovin z višanjem svojih prodajnih cen.

(e) Tržni delež

Tabela 8 Tržni delež industrije Skupnosti

2000 | 2001 | 2002 | PO |

Indeks | 100 | 82 | 88 | 81 |

(39) Tržni delež industrije Skupnosti je od leta 2000 do PO padel za 19 %. Največji padec tržnega deleža proizvajalcev v Skupnosti je bil med letoma 2000 in 2001. Poraba furfuraldehida v Skupnosti je občutno padla leta 2002, predvsem zaradi upada proizvodnje furfuril alkohola. Prodaja furfuraldehida s strani industrije Skupnosti je padla tudi leta 2002. Vendar pa je bil padec prodaje s strani industrije Skupnosti relativno manjši od zmanjšanja porabe furfuraldehida leta 2002. Tako se je tržni delež industrije Skupnosti leta 2002 povečal. V PO se je poraba furfuraldehida spet povečala, tako kot tudi uvoz iz Kitajske, medtem ko je prodaja s strani industrije Skupnosti ostala na približno enaki ravni kot prejšnje leto. Posledično se je tržni delež industrije Skupnosti zmanjšal.

(f) Zaloge

Tabela 9 Zaloge

2000 | 2001 | 2002 | PO |

Indeks | 100 | 103 | 128 | 122 |

Letni trend | 3,5 | 23,3 | -4,1 |

(40) Iz zgornje tabele je razvidno, da so se zaloge industrije Skupnosti v obravnavanem obdobju povečale za 22 %. Povečanje je bilo zlasti občutno med letoma 2001 in 2002, ko so se zaloge povečale za 24 %. Leta 2000 so zaloge predstavljale 9,4 % obsega prodaje v EU s strani industrije Skupnosti, v PO pa so narasle na 13,3 % prodaje v EU.

(g) Donosnost

Tabela 10 Donosnost

2000 | 2001 | 2002 | PO |

Indeks | 100 | 235 | 133 | 146 |

Letni trend | 135,1 | -43,5 | 9,3 |

(41) Gledano v celoti je bila donosnost industrije Skupnosti v obravnavanem obdobju na relativno visoki ravni. Vendar pa je bil glavni razlog za to dejstvo ta, da je drugi proizvajalec v Skupnosti, ki je podprl pritožbo, vsa obravnavana leta izkazoval izjemno visoko donosnost, medtem ko je donosnost vlagatelja v istem obdobju močno padla (8,2 odstotni točki). Drugi proizvajalec v Skupnosti pridobiva furfuraldehid kot stranski produkt pri pridelavi viskoze iz celuloze, vlagatelj pa kot glavno surovino pri proizvodnji furfuraldehida uporablja mandljeve lupine. Cena mandljevih lupin se je med letoma 2000 in 2002 močno povišala (za 51 %), kar je občutno zmanjšalo profitno maržo vlagatelja, medtem ko so se stroški surovin drugega proizvajalca v Skupnosti le malo zvišali. Povečanje vlagateljeve prodaje, splošnih in administrativnih stroškov je bilo, izraženo absolutno, skromno, tj. 5,5 % od leta 2000 do PO. Padec donosnosti so tako povzročili predvsem povečani stroški surovin. Poskus, da bi višje stroške surovin nadomestili z zvišanjem prodajnih cen furfuraldehida, je povzročil zmanjšanje prodaje.

(h) Denarni tokovi

Tabela 11 Denarni tokovi

2000 | 2001 | 2002 | PO |

Indeks | 100 | 141 | 104 | 107 |

Letni trend | 41,1 | -26,0 | 2,5 |

(42) Denarni tokovi so sledili podobnemu trendu kot donosnost, kar pomeni, da so med letoma 2000 in 2001 občutno narasli, v naslednjih letih pa so upadli. V skladu z donosnostjo je drugi proizvajalec v Skupnosti, ki je podprl pritožbo, v obravnavanem obdobju izkazoval izredno dobre denarne tokove, medtem ko je vlagatelj v istem obdobju izkazoval jasen upad denarnih tokov (-42,7 %).

(i) Investicije, donosnost investicij in sposobnost zbiranja kapitala

Tabela 12 Investicije

2000 | 2001 | 2002 | PO |

Indeks | 100 | 93 | 63 | 98 |

Letni trend | -6,8 | -32,8 | 55,9 |

(43) Med letoma 2000 in 2002 so se investicije občutno zmanjšale, v PO pa so se spet povečale, ko je drugi proizvajalec v Skupnosti veliko vlagal v proizvodno linijo viskozne celuloze (furfuraldehid je stranski proizvod pri proizvodnji celuloze). Investicije vlagatelja so se v obravnavanem obdobju zmanjšale za 80 %. Raziskava je pokazala, da se je operativni donos investicij zmanjšal v skladu z gibanjem donosnosti v obravnavanem obdobju.

Tabela 13 Donosnost investicij in sposobnost zbiranja kapitala

2000 | 2001 | 2002 | PO |

Indeks | 100 | 207 | 38 | 34 |

Letni trend | 107,4 | -81,7 | -11,0 |

(44) Številke o donosnosti investicij iz zgornje tabele prikazujejo samo gibanje pri vlagatelju. Tabela prikazuje jasno zmanjšanje donosnosti investicij v obravnavanem obdobju. Drugi proizvajalec v Skupnosti, ki je podprl pritožbo, pripada skupini podjetij, ki se osredotočajo na druge izdelke kot je furfuraldehid. Pravzaprav je furfuraldehid manj pomemben stranski proizvod enega izmed njegovih glavnih proizvodnih procesov. Zato podjetje za furfuraldehid ne more izračunati pomembnejše donosnosti investicij. Zaradi zmanjšanja donosnosti in denarnih tokov se je vlagateljeva sposobnost zbiranja kapitala v obravnavanem obdobju občutno zmanjšala. To zmanjšanje je jasno razvidno tudi iz vlagateljevih investicij, ki so se v obravnavanem obdobju zmanjšale za 80 %.

(d) Zaposlovanje, produktivnost in plače

Tabela 14 Zaposlovanje

2000 | 2001 | 2002 | PO |

Indeks | 100 | 75 | 84 | 82 |

Letni trend | -25,0 | 12,1 | -2,7 |

(45) Iz zgornje tabele je razvidno, da se je zaposlenost v obravnavanem obdobju zmanjšala za 18 %. Zmanjšanje zaposlenosti v letih 2000/2001 odraža ustavitev proizvodnje furfuraldehida v enem izmed proizvodnih obratov.

(46) Produktivnost se je v obravnavanem obdobju povečala za 4 %, kot je razvidno iz spodnje tabele:

Tabela 15 Produktivnost

2000 | 2001 | 2002 | PO |

Indeks | 100 | 126 | 104 | 104 |

Letni trend | 25,6 | -17,4 | 0,5 |

(47) V obravnavanem obdobju se je povprečna plača zaposlenih v industriji Skupnosti povečala za 6 %, kar je manj od povprečne stopnje inflacije v Skupnosti.

Tabela 16 Plače

2000 | 2001 | 2002 | PO |

Indeks | 100 | 99 | 97 | 106 |

Letni trend | -0,8 | -1,9 | 8,7 |

(k) Obseg stopnje dampinga in učinki preteklega dampinga ali subvencioniranja

(48) Ker se je damping nadaljeval pri podobnih stopnjah, če ne višjih, kot so bile ugotovljene pri prejšnjih preiskavah (glej uvodno izjavo (1) zgoraj), se vpliv obsega dejanske stopnje dampinga na razmere v industriji Skupnosti ne razlikuje od tistega, ki so ga ugotovile te raziskave.

(l) Rast

(49) Medtem ko se je poraba v Skupnosti v obravnavanem obdobju zvišala za 7 %, so se proizvodnja industrije Skupnosti, obseg prodaje in tržni delež v istem obdobju zmanjšali. Hkrati sta se obseg in tržni delež uvoza iz LRK občutno povečala. To pomeni, da industrija Skupnosti v obravnavanem obdobju ni imela velike koristi od rasti trga.

4. Učinek drugih dejavnikov

(a) Dobavitelji surovin

(50) Občutno povišanje cen surovin, ki jih je vlagatelj uporabljal v letih 2001 in 2002, je seveda negativno vplivalo na njegovo donosnost v teh letih. Vendar pa so se razmere spremenile v PO, ko so cene surovin padle. Čeprav so torej nihanja cen surovin lahko pripomogla k negotovemu položaju industrije Skupnosti v obravnavanem obdobju, pa niso bila tako velika, da bi lahko povzročila škodo, ki je nastala v PO.

(b) Izvozna dejavnost Skupnosti

(51) Kot kažejo podatki Eurostata, je bil celoten izvoz iz Skupnosti v obravnavanem obdobju zanemarljiv, tj. eno ali dve toni na leto. Izvozna dejavnost industrije Skupnosti torej ni mogla pripomoči k škodi, ki je nastala v obravnavanem obdobju.

(c) Obseg uvoza iz drugih tretjih držav in cene

(52) Kot kažejo podatki Eurostata, se je obseg uvoza furfuraldehida v Skupnost iz držav, razen LRK, skupaj s povprečnimi cenami, spreminjal na naslednji način:

Tabela 17 Uvoz v Skupnost iz drugih tretjih držav (obseg)

Tone | 2000 | 2001 | 2002 | PO |

Tajska | 167 | 551 | 1 481 | 888 |

Slovenija | 1 227 | 1 290 | 1 204 | 1 410 |

Južna Afrika | 4 183 | 7 852 | 2 601 | 3 706 |

Dominikanska republika | 24 017 | 25 509 | 25 157 | 25 213 |

Skupno | 29 594 | 35 202 | 30 443 | 31 217 |

Tabela 18 Uvoz v Skupnost iz drugih tretjih držav (povprečne cene)

Euri/tono | 2000 | 2001 | 2002 | PO |

Tajska | 2.150 | 1.849 | 5.271 | 635 |

Slovenija | 694 | 618 | 647 | 635 |

Južna Afrika | 1.158 | 1.558 | 543 | 832 |

Dominikanska republika | 543 | 1.235 | 541 | 452 |

Povprečje | 645 | 1.294 | 775 | 510 |

(53) Obseg uvoza furfuraldehida iz vseh tretjih držav, razen LRK, je ostal v obravnavanem obdobju relativno stabilen, razen leta 2001, ko se je povečal predvsem uvoz iz Južne Afrike in Dominikanske republike zaradi povečane porabe furfuraldehida pri proizvodnji furfuril alkohola. Treba je poudariti, da tako kot pri prvotni preiskavi uvoz iz Dominikanske republike predstavlja v celoti pošiljke materinske družbe svoji evropski podružnici, ki izdeluje furfuril alkohol. Tako so cene, ki se uporabljajo pri teh transakcijah, transferne cene med dvema povezanima družbama in ne morejo odražati dejanskih tržnih cen. Treba je poudariti, da furfuraldehida iz Dominikanske republike ni na prostem trgu Skupnosti. Tako ni bilo znakov, da bi ta uvoz prispeval k negotovemu položaju industrije Skupnosti. Uvoz iz Južne Afrike, druge največje izvoznice, se je v obravnavanem obdobju zmanjšal za 11 %. V PO so bile povprečne uvozne cene pri vseh tretjih državah, razen pri Dominikanski republiki, občutno višje od uvoznih cen v okviru aktivnega oplemenitenja iz LRK. Na osnovi tega je bilo zaključeno, da bi uvoz iz drugih držav sicer lahko prispeval k negotovemu položaju industrije Skupnosti, vendar pa so njegov obseg in cene take, da ne morejo imeti bistvenega vpliva.

5. Sklep o stanju industrije Skupnosti

(54) Po uvedbi protidampinških ukrepov se je stanje industrije Skupnosti stabiliziralo, vendar je ostalo negotovo. Proizvodnja, proizvodne zmogljivosti in prodaja so se zmanjšale, tako kot tudi prodajne cene in tržni delež industrije Skupnosti. Tudi investicije, donosnost investicij in zaposlenost so se zmanjšale, zaloge pa so se povečale, zlasti med letoma 2001 in 2002, v skladu z zmanjšanjem prodaje in tržnega deleža. Donosnost in denarni tokovi so se v obravnavanem obdobju v povprečju izboljšali, vendar pa so se od leta 2001 zmanjševali. Kazalci škode tako ne dopuščajo sklepa, da obstaja jasna slika o škodi. Poleg tega je treba poudariti, da se razmere obeh proizvajalcev v Skupnosti močno razlikujejo, saj je vlagatelj v veliko bolj negotovem položaju kot pa drugi proizvajalec v Skupnosti, ki podpira pritožbo. Prvemu proizvajalcu so nekaj škode lahko delno povzročile cene surovin. V teh okoliščinah in zlasti tudi ob upoštevanju dejstva, da je uvoz iz LRK potekal po postopkih aktivnega oplemenitenja, ni bilo mogoče ugotoviti, ali se bo škoda zaradi dampinškega uvoza nadaljevala. Zato je bilo preučeno, ali bi se s pretekom ukrepov škoda ponovno pojavila.

F. VERJETNOST NADALJEVANJA ŠKODE

(55) Treba je opomniti na sklep iz uvodnih izjav (29) in (30), da bi prenehanje veljavnosti ukrepov verjetno povzročilo občutno povečanje dampinškega izvoza iz LRK v Skupnost.

(56) Vsekakor se je obseg dampinškega uvoza v okviru aktivnega oplemenitenja v obravnavanem obdobju občutno povečal. Kot je bilo opozorjeno, je verjetno, da bodo brez veljavnih protidampinških ukrepov na trg Skupnosti prispele še večje količine, in sicer po cenah, ki bodo občutno nižje od cen industrije Skupnosti. Trenutno je razlika med cenami izdelka, uvoženega iz Kitajske, in izdelka industrije Skupnosti več kot 40 %.

(57) Kot je bilo opisano v uvodni izjavi (26), se ocenjuje, da je v LRK dovolj neizkoriščenih zmogljivosti, da bi lahko zadostile celotnemu povpraševanju po furfuraldehidu v Skupnosti. Če bi bili sedanji ukrepi ukinjeni, obstaja nevarnost, da bi z izrabo občutnega deleža neizkoriščenih proizvodnih zmogljivosti v LRK furfuraldehid preplavil trg Skupnosti. Zdi se, da ni na voljo nobenega drugega trga, ki bi absorbiral kitajske zmogljivosti.

(58) Ob preučevanju vpliva dodatnega uvoza po nizkih cenah na razmere v industriji Skupnosti je bilo ugotovljeno, da bi nenadno povečanje dampinškega uvoza povzročilo takojšen in velik padec cen na trgu Skupnosti, saj bi industrija Skupnosti verjetno najprej poskušala obdržati svoj tržni delež in proizvodnjo. To bi postopoma zmanjšalo donosnost industrije Skupnosti in povzročilo izgube. Jasno je, da bi pri takem razvoju dogodkov proizvajalci v Skupnosti utrpeli materialno škodo zaradi dampinškega uvoza ali bili celo v nevarnosti, da tega ne bodo preživeli.

(59) Na osnovi zgoraj opisanega se zaključi, da bi razveljavitev ukrepov po vsej verjetnosti vodila k ponovnemu pojavu škode zaradi dampinškega uvoza iz LRK.

G. INTERES SKUPNOSTI

1. Uvodna opomba

(60) V skladu s členom 21 osnovne uredbe je bilo preučeno, ali bi bilo podaljšanje obstoječih protidampinških ukrepov v nasprotju z interesom Skupnosti kot celote. Določitev interesa skupnosti je temeljila na presoji vseh različnih vpletenih interesov oz. tistih, ki zadevajo industrijo Skupnosti, uvoznike/trgovce, kot tudi uporabnike in dobavitelje zadevnega izdelka.

(61) Treba je opozoriti, da se za sprejetje ukrepov v prejšnjih preiskavah ni štelo, da nasprotuje interesu Skupnosti. Poleg tega je trenutna preiskava pregled zaradi izteka ukrepov, tako da analizira stanje, ko protidampinški ukrepi veljajo.

(62) Na tej osnovi je bilo preučeno, ali kljub sklepu, da obstaja verjetnost nadaljevanja dampinga in ponovnega pojava škode, obstajajo tehtni razlogi za sklep, da ohranitev ukrepov v tem primeru ni v interesu Skupnosti.

2. Interes industrije Skupnosti

(63) Industrija Skupnosti se je izkazala kot uspešna industrija, ki se je sposobna prilagoditi spremenljivim pogojem na trgu. To se je potrdilo zlasti s pozitivnim razvojem in stabilizacijo njenih razmer, ko je bila po uvedbi protidampinških ukrepov na uvoz iz LRK ponovno vzpostavljena učinkovita konkurenca. Industrija Skupnosti bi morala biti še naprej sposobna, da si s svojimi prodajnimi cenami opomore od vsakršnega povišanja cen surovin. Vendar pa je mogoče zaključiti, da bi se z odpravo protidampinških ukrepov razmere v njej močno poslabšale, pri čemer bi zelo verjetno prišlo do nadaljnjega zapiranja tovarn.

3. Interes nepovezanih uvoznikov/trgovcev

(64) Komisija je poslala vprašalnik sedmim nepovezanim uvoznikom/trgovcem. V preiskavi je sodeloval samo en uvoznik/trgovec. V odgovorih na vprašalnik je pojasnil, da bi odprava ukrepov povečala njegovo izbiro dobaviteljev, saj bi potem lahko na trgu Skupnosti prodajal tudi kitajski furfuraldehid. Namen protidampinških ukrepov ni preprečevati uvoz iz LRK, pač pa zagotoviti, da ne poteka po škodljivih dampinških cenah. Poleg tega je na trgu na voljo veliko drugih virov dobave. Ugotovljeno je bilo tudi, da nadaljevanje ukrepov ne bi imelo večjega vpliva na poslovanje tega uvoznika/trgovca in da je slednji vsa leta obravnavanega obdobja posloval rentabilno.

(65) Glede na slabo sodelovanje uvoznikov in trgovcev v Skupnosti ter pripombe s strani sodelujočega uvoznika/trgovca je bilo zaključeno, da veljavni ukrepi nimajo neugodnega vpliva na uvoznike in/ali trgovce in da bi zato nadaljevanje ukrepov imelo enake posledice.

4. Interes uporabnikov

(66) Komisija je poslala vprašalnik šestnajstim industrijskim uporabnikom furfuraldehida. V preiskavi je sodeloval samo en uporabnik. V odgovorih na vprašalnik je podjetje pojasnilo, da ji večino furfuraldehida, ki ga uporablja kot surovino pri proizvodnji furfuril alkohola, dobavlja starševsko podjetje iz Dominikanske republike. Samo v primeru, če bi bile dobavljene količine nezadostne, bi podjetje iskalo druge dobavitelje. Kot navaja podjetje, bi bili v primeru nezadostne dobave njegova prva izbira za pokritje primanjkljaja obstoječi proizvajalci v Skupnosti.

(67) Glede na slab odziv na vprašalnike in na pripombe edinega sodelujočega uporabnika je bilo zaključeno, da nadaljevanje ukrepov ne bi imelo večjega učinka na uporabnike.

5. Vidiki konkurence

(68) Ugotovljeno je bilo, da na trgu Skupnosti poleg dveh proizvajalcev iz Skupnosti konkurirajo tudi uvozi s poreklom iz Tajske, Slovenije (takrat še ni bila članica Evropske skupnosti), Južne Afrike in Dominikanske republike. Odprava obstoječih ukrepov verjetno ne bi izboljšala konkurenčne situacije na trgu Skupnosti. Nasprotno, predstavljala bi nevarnost, da bodo proizvajalci iz Skupnosti vsaj do določene mere izrinjeni s trga, saj bi zelo težko delovali pri ravni cen, kakršno dosega kitajski furfuraldehid. Tudi drugi dobavitelji bi verjetno težko konkurirali kitajskemu izdelku. Zato ni znakov, ki bi kazali, da bi imelo nadaljevanje ukrepov negativen učinek na konkurenčno situacijo na trgu Skupnosti.

6. Sklep o interesu Skupnosti

(69) Z upoštevanjem navedenega je bilo zaključeno, da v zvezi z interesom Skupnosti ni tehtnih razlogov proti podaljšanju protidampinških ukrepov.

H. KONČNA DOLOČBA

(70) Vse zainteresirane stranke so bile obveščene o osnovnih dejstvih in premisleku, na osnovi katerega je bil predviden predlog za ohranitev obstoječih protidampinških dajatev v zvezi z uvozom furfuraldehida s poreklom iz LRK. Po tem obvestilu ni v obdobju, določenem za pritožbe, prispela nobena pripomba, ki bi lahko spremenila zaključke.

(71) Iz navedenega sledi, da bi bilo treba obdržati trenutno veljavne protidampinške ukrepe v zvezi z uvozom furfuraldehida s poreklom iz LRK oz. posebno carinsko dajatev v znesku 352 EUR na tono –

SPREJEL NASLEDNJO UREDBO:

Člen 1

1. Uvede se dokončna protidampinška dajatev na uvoz 2-furaldehida (poznanega tudi kot furfuraldehid ali furfural), ki spada pod oznako KN 2932 12 00 in je po poreklu iz LRK.

2. Veljavna dajatev znaša 352 EUR na tono.

3. Če so izdelki poškodovani še pred vstopom v prost promet in je zato dejansko plačana ali plačljiva cena razdeljena za določitev carinske vrednosti, skladno s členom 145 Uredbe Komisije (EGS) št. 2454/93, se znesek protidampinške dajatve, izračunan na osnovi odstavka 2 zgoraj, zmanjša za odstotek, ki ustreza razdelitvi dejansko plačane ali plačljive cene.

4. Če ni določeno drugače, se uporabljajo veljavne določbe o carinah.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

[2] UL L 15, 21.1.1995, str. 11.

[3] UL L 328, 22.12.1999, str. 1.

[4] UL C 72, 26.3.2003, str. 2.

[5] UL C 308, 18.12.2003, str. 2.